Predkladacia správa

Dokument Národná stratégia Slovenskej republiky pre digitálnu integráciu, ktorú Ministerstvo financií Slovenskej republiky predkladá na rokovanie vlády ako iniciatívny materiál, navrhuje opatrenia a kroky digitálnej integrácie, ktoré prispievajú k budovaniu integrovanej informačnej spoločnosti pre všetkých občanov bez ohľadu na ich individuálne alebo spoločenské znevýhodnenia. V súlade s kľúčovou iniciatívou EÚ v oblasti informatizácie spoločnosti, ktorá sa týka digitálnej integrácie a starnutia, Ministerstvo financií Slovenskej republiky  prostredníctvom tohto dokumentu informuje o situácií v oblasti digitálnej integrácie na Slovensku, stanovuje priority, odporúča opatrenia a aktivity, ktoré môžu pomôcť túto situáciu riešiť a prezentuje konkrétne kroky, ktoré sa v blízkej budúcnosti budú pre danú oblasť realizovať.  
 
Na podporu digitálnej integrácie v iniciatíve i2010 prijali členské štáty aj Európska komisia celý rad opatrení. Kľúčovým bolo vyhlásenie 34 ministrov európskych krajín na konferencii „IKT pre spoločnosť podporujúcu sociálne začlenenie“ v roku 2006 v Rige, tzv. Ministerská deklarácia pre e-Inclusion. V deklarácii boli vytýčené konkrétne politické ciele v oblasti dostupnosti a využívania širokopásmového pripojenia, prístupu k IKT, digitálnej gramotnosti a inkluzívnej elektronickej  verejnej správy s dôrazom na potreby starnúcej časti obyvateľstva do roku 2010. Dokument Národná stratégia Slovenskej republiky pre digitálnu integráciu definuje jednotlivé strategické oblasti, ktoré rešpektujú priority stanovené Ministerskou deklaráciou pre e-Inclusion. Pokrok pri plnení cieľov z Rigy je vo všetkých oblastiach pravidelne monitorovaný a vyhodnocovaný Európskou komisiou, a to jednak celkovo pre EÚ, ale aj jednotlivo pre každú členskú krajinu. 
 
Predložená stratégia je rozdelená do troch častí. Prvá časť prezentuje dôvody vzniku dokumentu, stručne charakterizuje súčasný stav a cieľové skupiny digitálnej inklúzie na Slovensku a zasadzuje oblasť inklúzie do európskeho kontextu. V druhej časti, ktorá predstavuje ťažisko dokumentu, sú prioritné oblasti podrobnejšie rozpracované, pričom dôraz je kladený na formuláciu opatrení, ktorých realizácia môže napomôcť k digitálnemu začleňovaniu skupín občanov ohrozených digitálnym vyčlenením. V tretej časti sa nachádza návrh organizačného a finančného zabezpečenia. 
 
Materiál bol predmetom riadneho medzirezortného pripomienkového konania v dňoch  
30. 10. 2008 až 12. 11. 2008. Vyhodnotenie je priložené v prílohe predkladaného materiálu. Materiál sa na rokovanie vlády Slovenskej republiky predkladá bez rozporov.